Studio B

**Studio B** je radio i televizijska kuća sa sedištem u Beogradu. 

Radio Studio B je 1. aprila 1970. osnovala grupa novinara dnevnog lista "Borba", kao prvu stanicu izvan sistema državnih elektronskih medija. Uređivačka politika je bila revolucionarna za to vreme - gradski radio sa mnogo muzike i maksimalno tri minuta govora između dve muzičke numere. 1971. pokrenut je i Drugi program na srednjim talasima i to prevashodno muzički, sa vestima na svaki sat. Kasnije je pokrenut i Treći program, sa isključivo ozbiljnom muzikom, a osnovani su i produkcija gramofonskih ploča i produkcija TV reklama.

U osamdesetim godinama 20. veka zaštitni znak Studija B bio je pesnik i pisac "za malu i veliku decu" Duško Radović. Njegovi aforizmi i humorističko-satirični komentari u čuvenoj emisiji "Beograde, dobro jutro" bili su iskren i topao pogled sa 21. sprata "Beograđanke" na Beograd i Beograđane. Drugi znak prepoznavanja Studija B je takođe iz Jutarnjeg programa - Đoko Vještica, novinar, urednik i voditelj koji je uspostavio nove standarde komunikacije sa komunalnim preduzećima direktnim uključenjima njihovim rukovodilaca u program i nimalo nežnim propitivanjem o stanju komunalnih sistema.

Nezavisna televizija "Studio B" prvi put je pokrenuta 28. marta 1990. godine emitujući uz čistu sliku i stereo televizijski ton, što je predstavljalo tehničku inovaciju ne samo u balkanskom delu Evrope već i na širem području, koju konkurentske kuće dugi niz godina nisu uspele da sustignu. Gledaoci koji su imali savremene stereo tv-prijemnike gledajući NTV Studio B imali su ugođaj dolaska zvukova iz različitih delova prostorije, što je od posebnog značaja kod muzičkog i filmskog programa. U pripremi i realizaciji novog tv-programa trebalo je da učestvuju pre svih već iskusni novinari i voditelji sa radijskog programa. Međutim tadašnje vlasti su joj ubrzo zabranile rad.  

NTV Studio B ponovo kreće 16. novembra 1990. kao jedina stanica sa uređivačkom politikom potpuno drugačijom od tadašnjih državnih medija. Uz kritički odnos prema svim aktuelnim temama pružala je i drugoj strani puno pravo glasa. Od tada do danas televizija Studio B emituje program bez prekida. U to vreme je Studio B postao privatno akcionarsko društvo. Sledeći pokušaj gašenja Studija B bio je 9. marta 1991. kada su režimu smetale slike sa ulica Beograda na kojima se dešavao prvi veliki opozicioni protest. Studio B ipak nije bio ugašen, ali su kasnije vršeni veliki pritisci na njegove poslovne partnere i oglašavače, što je uz ekonomsku krizu u zemlji ovu kuću stavilo u nezavidan finansijski položaj. Novčana primanja zaposlenih su oslabila a održavanje tehnike je bilo ugroženo. Zbog tehničkih problema u vidu smetnji u slici, NTV Studio B je nakon višegodišnje uspešne realizacije, obustavila emitovanje stereo televizijskog tona tokom 1994. godine. U narednim godinama program je realizovan u emisionom mono tonskom sistemu.  

Od 1996. osnivačka prava nad Studijom B preuzela je Skupština grada Beograda (tada pod kontrolom Socijalističke partije), a time i pravo da imenuje rukovodstvo, što je dovelo do odlaska jednog broja poznatih novinara. Tada je u nazivu televizije Studio B izbrisana reč "nezavisna". Nakon promene gradske vlasti 1997. godine je se deo novinara vratio u Studio B, ali je potom opet došlo do velikog političkog upliva u novinarski posao, što je kulminiralo 17. maja 2000. Tada je oružanom policijskom akcijom Studio B zauzet, raspuštena dotašnja uređivačka ekipa i dovedeni novinari prorežimskih medija, koji su od RTV Studio B napravili "4. kanal državne televizije". To stanje je trajalo do petooktobarskih promena, kada Studio B ponovo postaje gradska televizija.